khistorydata/jeongjo-sjw-relations huggingface dataset:
정조 21년 · 목
別單寧陵補土丁巳七月三十六日辰時始役八月初二日畢役內靑龍外邊沙汰處上長二百四十把上廣八把深六尺中廣十一把深五尺下廣五把深四尺熟石一萬三十五百八十一塊庚戍運置七千三百七十二塊今番運入合二萬九百五十三塊雜石六百八十八石庚戌運置二千六百二十一石今番運入合三千三百九石抺木一千三百五十箇空石四千二百七十三立自枯松二千六百十九株取土七萬五千九百七十四負莎草三萬五千二百七張石堦八十五層烟軍二千三百三十二名自願軍一百九十名以上八月初一日午前畢役主峯後托沙汰處上長一百十二把上廣五把深八尺中廣六把深七尺下廣五把深六尺熟石五千五百六十四塊雜石五百二十石抺木七百六十箇空石一千一百六立自枯松一千三百九株取土二萬二千六百七負莎草一萬七千二百三十二張烟軍七百八十四名自願軍二百七十三名石堦六十五層以上八月初一日午後始役初二日申時畢役都合熟石二萬六千五百十七塊雜石三千八百二十九石抺木二千一百十箇空石五千三百七十九立自枯松三千九百二十八株取土十萬八千五百八十二負莎草五萬二千四百二十九張烟軍四千六百三十四名內四千二百一名始役前運石赴役四百六十三石自願軍米一百二石四斗三升內三十五石四斗陵軍及官隸運石運木時前已用下六十七石三升今番役事時用下錢九十三兩八錢七分內六十六兩九錢陵軍及官隸運石運木時前已用下二十六兩九錢今番役事時用下○本陵令李厚燾參奉李義祿看役假官閑良卞明都書吏吉持福都守僕吉時完運木書員辛得文張大成吉光福守僕吉弼福朴好春浮莎書員吉士福金福乭守僕吉仁得陵軍二百五十名內員役十名造泡寺僧軍十二名二日赴役牧使蔡弘履莎草運納千總折衝李純仁都次知座首閑良柳煥宇都看役將校折衝宋秀弼閑良李宗大浮石將校閑良崔昌年運石將校折衝李載福運土將校閑良鄭昌信都牌將閑良崔壽益牌將將校嘉善洪萬三等九人始終擧行折衝方泰福等五人五日閑良朴壽江等二人四日方厚信等四人三日楊時春等二人二日都次知首吏崔壽得結束色朱世昌李景直浮石色吏姜春孫運石色吏李宗福運土色吏金聖就莎草色吏崔壽完都牌吏李景福牌吏李宗年等十六人三日李好仁等十九人二日運土計劃色吏尹世權四日權仁甲三日支供色崔時玉等三人官奴興三結束庫直奴奉宗使令李日萬始終擧行石手金奉堂等四名敎曰寧陵補土之役經營多年近因陵官及差員地方官等出謀效力期以數月之功計以累萬之費者今年春秋兩次分力告成於五六日之間聞其役處見其圖形則事功之如是速就實非始慮之攸及其在重其事之道當有分等酬勞之典本陵令李厚燾誠勤極爲可嘉已經四品云外職陞敍參奉李義祿勤幹奉公鉅後得以就緖令日政付六品守令除講差送地方官驪州牧使蔡弘履誠心擧行且兼堂上之事則事體自別特付知中樞今日政下批看後差使員比之近年植木效勞猶有輕重安城郡守曺允植半熟馬帖一隻加德僉使張世紈兒馬帖一隻賜給看後本陵假官卞明賞加該邑擧行千總折衝李純仁首尾十餘朔效勞於董後之外地處亦好云嘉善巡將啓下其餘陵屬及本邑牌將吏鄕下隸等依判下施賞都書員吉持福都守僕吉時完運木最效勞人書員辛得文守僕朴好春都次知座首柳煥宇都看役將校宋秀弼李宗大浮石將校崔昌年運石將校李載福運土將校鄭昌信都牌將崔壽益竝帖加運木書員張大成等二人守僕吉弼福浮莎書員吉士福等二人守僕吉仁得木布令該曹從優施賞陵軍二百五十名各布一匹戶曹造泡寺僧軍十二名各米三斗本邑牌將將校洪萬三等九人各內下筒箇一部方泰福等七人各木布一匹戶曹方厚信等四人各木一匹戶曹楊時春等二人各布一匹戶曹都次知首吏崔壽得木二匹布一匹戶曹結束色朱世昌等二人浮石色吏姜春孫運石色吏李宗福運土色吏金聖就莎草色吏崔壽完都牌吏李景福各木布一匹戶曹牌吏李宗年等十六人各木一匹戶曹李好三等十九人各布一匹戶曹運土計劃色吏尹世權等二人各木一匹戶曹支供色崔時王等三人官奴興三結束庫直奴奉宗使令李日萬令本道監營分付該邑米斗施賞石手金奉堂等四名各布一匹戶曹
정조 21년 · 강
特放英陵寧陵員役定配人
정조 21년 · 목
京畿監司李在學啓言年前英陵寧陵官員被罪時員後亦有定配者矣官員令已蒙宥而下屬尙在編配故敢達矣敎以幷放送
정조 21년 · 목
以朴鍾淳爲副校理趙宗鉉爲分內局提調蔡弘履知事單付李運昌爲驪州牧使李義祿爲漢城主簿李薫徽爲寧陵參奉初仕也
정조 21년 · 강
命會寧開市大國人牛馬料耳年以北關附近邑所在他衙門穀相換取用
정조 21년 · 목
備局啓言卽見咸鏡監司李鼎運狀啓則枚擧會寧前府使崔景岳牒報以爲開市時大國人牛馬料容入殆近千餘石本府所在元會付耳麥只爲三十六石本邑所在監營句管營賑耳麥一千五百石移劃需用其代以安邊別置庫田米二百石軍資倉稷三百石高原別狀庫田米一百二十石從折米數還報移錄事請令廟堂稟旨分付矣北關耳年自有餘㭲何可舍近而括遠乎以北關附近邑他衙門穀相換之意請分付允之
정조 21년 · 강
賜大護軍宋煥箕疏批
정조 21년 · 목
先是煥箕陳疏略曰臣之胃昧膺命亶由於仰體敷心之恩敎俯效延頸之微誠而及其開講禮成則私分伸矣至願遂矣卽出城闉仍尋鄕路跡涉逋慢罪戾深矣竊自意瘢釁已露固難免譏斥而違傲之咎亦宜遭評彈則所帶職任自可鐫免而邱壑微分庶獲自安矣不意祿俸恩命遽及於退伏之身其所濫受甚爲無謂敢以此意因道臣控辭而乃蒙更爲輸送之命伏念臣旣叨不敢當之職名雖不免一番趨簉而顧不欲久溷淸朝則猶不宜冒受常祿矧今退在草野無與職事而徒受恩稍以好其家豈不爲違理傷義之甚哉伏乞亟賜反汗仍許遞職批以辭疏之尙稽宣批者時値劇暑勸令幡然有非懋實之道此所以遲待至今卿庶諒悉今則秋序向闌涼意已生卿之筯力之康旺卽所聞知卿須念此待卿之至意從近上來附陳祿俸事過矣過矣然爲便卿心令該道代給來肉卿豈更辭乎仍命此批答令地方官傳諭
정조 21년 · 강
命鄕儒照訖自今十一日開講
정조 21년 · 목
成均館啓言鄕儒照訖限一旬捧講事曾已草記蒙允而今十九日監試初試以二十一日退行事命下矣開講日子恐當以十一日退行何以爲之敎以依此爲之
정조 21년 · 강
召見諸承旨及守令初任人于誠正閣驪州牧使李運昌寧陵參奉李薫徽惠陵參奉李永運
정조 21년 · 목
承旨持公事昌運肅謝也○予曰江華壯旅義旅事此是兵曹傳關之遲滯而然也莫重軍兵去就兵符齎去宣傳官則初不言及而追後來到之兵曹關文則分明載錄守臣若不待標信而徑先調發則此豈成說乎是可慮也仍命承旨李益運出給兵符於宣傳官而此是時急之事自此騎往兵曹能走馬到前站換把馹騎事分付予曰今日釋菜擧案幼學儒生未知幾許耶承旨趙鎭寬曰擧案中除生進館學掌色寄齋生只抄幼學擧案少不下數三百矣予曰豈其然乎抄出幼學擧案豈至於數三百之多乎鎭寬曰問於泮吏則云然矣予曰照訖講時見落者太多大臣前言之矣如文中子之兒名范文正之父名中二千石主爵都尉等文義雖老士宿儒何以知之以此勒置落科豈不冤乎試官事甚駭然矣鎭寬曰外間物議則別無以此見落者云
정조 21년 · 강
矣命承旨李勉兢宣傳官金鎭五拿問捧口招重勘
정조 21년 · 강
命總戎中軍以年富者差代
정조 21년 · 목
總戎使金持默以南陽始興果川陽川四邑境斥堠伏兵調發事標信兵符合符憑驗後擧行形止馳啓敎以今番留陣時卿當巡察宮墻而卿年老依今春幸行時例令中軍代行中軍亦年老以年富者差代事回諭
정조 21년 · 강
命富寧府使口傳差出不多日內下送
정조 21년 · 목
北兵使鄭觀采以富寧府使朴洞身死啓敎以口傳差出待下批不多日內下送
정조 21년 · 목
箚略曰昨衣政院以口傳下敎及沁留斥堠伏兵調發符信秪受狀啓傳示於臣曰兵曹啓目判付有鎭撫使抄出壯義旅扎駐金浦之命而漏而不傳令廟堂草記論勘爲敎云僚相有病臣卽日擧行方且俟批矣今番幸行時凡諸等事旣有一依昨年下敎擧行之命故臣只認如此兵曹啓目判付始因政院往復而取見之竊不勝終夜彷徨之至前後聖敎之㔹責廷臣者每以妄度臆料爲大罪聖敎誠然矣然而妄度也臆料也每或不幸而有中則今日北面於殿下之廷者其有不瞠然而驚懍然而駴乎設使眞無他事而只欲觀保障軍容臣愚死罪以爲殿下過擧已自不小夫國家之固結軍民緩急有賴者不過一信字耳纔以島農未稔特令停操群情歡感可以想見而今忽抄出壯義扎駐經宿歡欣者愁沮感祝者驚疑此豈細故也近來島中若校若吏若民曁沿江諸邑疲頓憂若有不忍言臣每念此事如針在膚而日前筵敎若曰輦路民情擧喜瞻旄弊絕貽毫然後予心可紓臣誠莊誦百回豈料反使主客俱困和氣索然乎臣雖無狀不至於隨衆劻勷而誠未一孚罪徒層積論今國勢必須得如但道臣沆不可之人然後始可維持寧不爲之心寒哉伏乞特寢鎭撫使出駐之命批以先朝幸行時西郊經宿環衛猶用鎭撫營軍兵況金浦宿所距鎭撫營特蒼莾間則調發該營軍兵環衛該郡宿所比之古例可謂太除弊亦可謂太省費前此停操之命政爲今番之出用而二萬餘名休息較之二百餘名徵發其多寡難易又果何如也卿之箚陳未免反效近來逆探之俗習竊爲卿不取以意逆志以志逆事事事皆欲用逆推工夫則世豈有可措之事乎且苟如是世則竝與章陵辛行何不請寢於令初乎仍敎曰此批答遣史官傳諭
정조 21년 · 강
命當該照訖試官事過後勘罪仍飭後次講時復踵前習之試官史官直爲書啓
정조 21년 · 목
敎曰監試初試照訖不過錄名也講規之特命泛緩者此也此亦國試則試官等焉敢先看單子而立落乎近聞於大臣筵奏仍問於進去史官則以果然爲對豈有如許試體乎且況所講者小學也應講者幼學也發問文義之際敷行灑掃應對之本旨申之以孝悌之義則觀於答對之辭亦可見其人之所存其爲效益豈止於一時捧講乎不此之爲忽問無稽不急之氄義漫語有若專意於告栍高低者然而老於場屋之實才亦多未免見落云開講前日招致諸試官於政院令承旨申諭之意果安在哉試官事可謂故犯當該照訖試官等事過後捧現告勘罪年過七十者小學一大文寧或不能成樣而覓疵呼不使之掩淚渡㶚年少試官氣象不當若此當該試官事尤豈不駭然乎講日不遠更令政院嚴飭進去史官處照訖試官等之復踵前習者直爲書啓事該房知悉
정조 21년 · 강
命照訖試官及四館官員査實勘罪
정조 21년 · 목
檢閱吳泰曾啓言臣以今番照訖講史官三所進去而聞有兩司吏來謄不栍人姓名故臣卽使逐送仍飭泮吏毋或出示其錄名册矣及其撒場後聞自各司稱以不榜互相傳播誠不勝萬萬訝惑玆因言端仰達矣敎以史官所禁之事有此謄播云試官及四館官員處令政院査實勘罪
정조 21년 · 강
以吳毅常爲總戎中軍
정조 21년 · 강
命富寧府使望筒捧納承旨宋銓推考
정조 21년 · 목
因富寧府使望筒敎以北道邊地之以訓正已行先爲差送不但法典所載先朝飭敎何如年來申明舊式又何如則如是擬入此豈當爲者圖免而然乎抑銓官屈法而然乎年前一銓堂處嚴敎又果何如此等事廟堂近不察飭銓官之毀劃若是無難豈不駭然乎望筒捧納承旨爲先推考
정조 21년 · 목
敎曰旣有別隨駕之命前大將李漢豊敍用仍令該曹口傳付軍職
정조 21년 · 강
以李馨秀爲富寧府使口傳也
정조 21년 · 강
命宣傳官李馨秀仍任推檢擬銓堂
정조 21년 · 목
敎曰陵辛當前承傳宣傳官李馨秀仍任其代令該曹更爲口傳差出當初檢擬之堂上推考
정조 21년 · 강
命安山郡守徐有沂高陽郡守王道常相換除朝辭赴任工曹正郞金初燮禮曹佐郞金珍恪相換
정조 21년 · 강
召見園幸定例堂上李時秀李晩秀于便殿
정조 21년 · 목
予曰今番照訖試官拖問本旨之外故儒生之居不甚多照訖不過錄名而已則考講之如是嚴苛誠極駭然矣晩秀曰小學之居不已爲儒生之羞恥而居不人之姓名錄成榜目竝書父名各司傳謄云事極駭矣予曰照訖講之有不榜云者豈成說乎始自何司而出自何人事之可駭莫此爲甚矣予曰史官持此御題馳往津中釋菜參班儒生應製以來而題下亦有書下傳敎者史官須以此意遍諭諸生使今番照訖應講而未入格者及姑未應講者待其呈券直給照訖帖而一二所分帖出給可也
정조 21년 · 강
以柳相亮爲富寧府使口傳也
정조 21년 · 강
正言尹寅基疏乞救護母病賜例批
정조 21년 · 강
知事蔡弘履疏辭新資賜例批
정조 21년 · 강
考下釋菜參班幼學應製試券
정조 21년 · 목
以聞其言與之酒而爲之歌爲詩賦同題使之應製敎以應製諸生勿論應講而不得入格與未及應講照訖竝除講仍令史官給帖此乃嘉乃於諸生之尊聖廟參享班之意也令諸生知悉收券以來親考訖命入格儒生明日來待
정조 21년 · 강
命黃海監司李義駿勿待罪
정조 21년 · 목
該監司狀啓以爲信川郡渰死十八名恤典題給之由纔已馳啓而信川兼任載寧郡守宋欽書牒報內本郡渰死人及家舍漂頹形止以水勢漲溢道路莫通不得親審修報時急一依留鄕所所告先爲修報矣水退後被災處親審摘奸而漂頹戶及渰死人箇箇査實則渰死中李旕同數月前出他而混同誤報云人物渰死何等重大而鄕色之矇然馳告俱涉痛駭兼邑不能察飭有此誤報所當請勘而本郡亦被水患則兼邑形止不得一時周察事勢似然當該面任鄕色則爲先從重嚴治李旕同恤典勿施之意分付該邑莫重登聞之事有此錯謬惶恐待罪敎以勿待罪事回諭
정조 21년 · 강
命時囚李勉兢帶職放送金鎭五降定三廳中末廳參上窠尹弘心議處
정조 21년 · 목
義禁府啓言前承旨李勉兢口招以爲今初四日四處兵符樻頒下之時該房不在院中渠以代房擧行江華壯旅義旅調發事文蹟頒布於未入院之前宣傳官等具服色待令亦已經夜故意謂已爲詳細知委詳細知得諸處發兵符傳授時只言某處兵符不言某軍兵調發致使宣傳官江華府合符之際壯旅義旅一款初不言及莫重軍兵去就不善擧行有此漏落莫非疏忽之罪云宣傳官金鎭五口招以爲今初四日政院分付內四處斥堠伏兵調發標信當下宣傳官四人具脤色待令故卽爲待令矣初五日食前祗受江華下去標信只知其斥堠伏兵標信而壯旅義旅一節政院不爲知委故下往江華府祗傳斥堠伏兵之事壯旅義旅事果不言莫重軍兵調發有此錯誤莫非不善擧行之罪云矣敎以李勉兢則適値該房不在院之時且以新除肅拜不知前一日兵符文蹟判下之如何則各項徵發名色不能一一誦言只以標信兵符傳給於下去宣傳官者聞其事實毫無可罪之端殊以重符信之意使之捧口招而事實旣如此則不可勒勘分揀帶職放送金鎭五則新除之承宣生疏雖不一一分明言之渠能詳知則豈有疏漏乎然與故犯有異莫非該廳之首常時不能檢飭之致何責於渠乎降定三廳中末廳參上窠宣傳官之代以可合承傳之人口傳擇差事分付又啓言前郡守尹弘心原情以爲待罪刑郞時初無嶺南民訟本郡朴孟根朴福三畓與錢事相訟於前郡守權宜一李敏植在任時而自營門已爲處決矣去年八月前道臣李泰永因刑曹關粘連行關內朴孟根又呈京司若是紛紜厥薪不去其火不滅畓與錢則朴福三不當之物朴孟根已失之畓且爲止訟之道一依法典中兩邊不當者屬公之例厥畓付之公庫以防民役及修治公廨城役之資云故屬公畓價錢二千一百五十兩中一千兩造成倉庫二十七間五百兩則以防民役次報營後分給各面六百五十兩改築城牒一千六十步今春朴福三子聖枝擊錚鳴冤其時道臣李泰永行査狀聞未及登徹云而聖枝以構誣官長之罪刑推定配前後文牒昭在營邑居官十五朔初無久遠獄訟提起之事則脅以起獄捧賂千金之說不知何所指的而庸愚無知至於此境萬死無惜云矣敎以議處
정조 21년 · 강
御熙政堂召見諸承旨及來待閣臣入格儒生施賞有差提學鄭民始原任直提學徐龍輔直提學李晚秀原任直閣金祖淳
정조 21년 · 목
承旨持公事也○予敎民始曰釋菜到記中抄出幼學則想不過十數人而及其應製捧券也合爲三百餘張此非始料所及也卿與徐龍輔李晚秀金祖淳看檢賞格册子筆墨册子則承旨翰注分寫命除可也仍命儒生以次進前儒生李台升等以次進奏姓名予曰詩入格人先爲施賞而拜跪一如禮儀整齊爲之事泮長申飭承旨趙鎭寬承命申飭仍命史官呼直赴人新來民始曰鷗浦少駐處無一將臣之環衛者事甚疏忽矣予曰本營將臣之環衛一款不入於節目中耶民始曰節目中無此一款矣予曰本營大將則作門外札駐事兵曹節目中改付標而駕後禁軍亦爲入來環衛事節目中改修正可也以此分付○敎曰釋菜參班幼學應製詩二中居首幼學李台升賦三上一居首幼學崔漢翼竝直赴會試之次詩三中幼學金周默金鎭聲賦三上幼學金箕殷李東者各給二分賦三中幼學金箕明李重容朴柱煥張至詠禹夏永各給一分詩三下幼學崔䄢臨等十一人賦三下幼學李漢榮等六人詩草三下幼學鄭垠等十二人賦草三下幼學尹羽成等十九入詩次上幼學韓在洙等三十四人賦次上幼學金鏐等六十九人各內賜册子等墨分等施賞會試與給分以監試捧傳旨
정조 21년 · 강
命經宿陵辛時環衛軍兵及墻外布城之例令兵曹抄出謄錄所載出給京軍門畿營松沁廣州各令謄置
정조 21년 · 목
敎曰凡有陵辛經宿動駕也雖於一日程環衛軍兵及墻外布城西南道則鎭撫營總戎廳當之東道則守禦廳當之古例卽然雖以近例言之高陽坡州環衛與布城多用鎭撫營總戎廳廣州利川則亦用守禦廳所管而近年則每事省弊太過一竝除之而若無特敎除之則該曹自當依例稟旨然以今人事事昧例之習若此而稍久則兵曹與京外營門當不知陵辛時出用布城與軍兵之例令兵曹抄出謄錄所載前例草記後出給京軍門畿營及松沁廣州各令謄置俾知古例亦以一件載之備邊司謄錄
정조 21년 · 강
命長寧殿秋夕祭官令吏曹差送
정조 21년 · 목
江華留守申光履狀啓以爲謹依兵曹啓下關章陵辛行時臣與中軍金輔明從事官李英裕通津府使尹壽民駕臨前一日謹當進待于金浦郡而本月十五日長寧殿秋夕祭享時原定獻官臣及預差通津府使祝史本府經歷俱皆有頉獻官及預差不可不及時備員令該曹稟旨分付敎以實預差令吏曹差送依陵寢獻官例仍令前期三日受香進詣事分付此意回諭
정조 21년 · 강
推兵曹判書李祖源仍命環衛信地使之改付標
정조 21년 · 목
江華留守申光履狀啓以爲今此章陵展謁時依兵曹啓下關及宣傳官齎來標信抄出壯旅義旅各一哨駕臨前一日謹當札駐於金浦郡計料敎以兵曹節目中環衛信地不爲磨鍊疏忽甚矣當該堂上推考使之改付標
정조 21년 · 강
命恩賜生進初試見落於照訖講者許令赴試
정조 21년 · 목
成均館官員以兼大司成意啓言前此幼學之得蒙生進初試恩賜者或有見落於今番照訖講不得赴試云恩賜體重何以爲之敎以許赴
정조 21년 · 강
命承旨李肇源遞差以洪仁浩代之前望也
정조 21년 · 목
敎曰當該承旨遞差前望單子入之待下批牌招察任
정조 21년 · 강
命別隨駕將臣以禁將改付標留營前御將李漢豊權察江頭領軍禁將仍爲領率
정조 21년 · 목
敎曰別隨駕將臣以禁將改付標留營則前御將李漢豊權察臨時牌招聽傳敎出還官時至江頭領軍禁將仍爲領率而渡津後軍兵還宮時及回鑾時皆以中軍代領往來事分付
정조 21년 · 강
敍卿宰及侍從罷散人
정조 21년 · 목
備局啓言秋夕在近而侍從多有罷散者祭官難以分排云在前如此之時連有請敍之規矣侍從堂上堂下坐罷人員竝爲敍用請令該曹口傳付軍職允之敎以卿宰罷散人所爲敍用
정조 21년 · 강
遞大司諫李敬一執義鄭觀輝持平閔致載正言尹寅基以閔台爀李基讓朴宗京鄭彥仁代之前望也
정조 21년 · 목
敎曰今聞承宣言吏曹隨駕官以兩司未備不得書入云在外及未肅拜未署經受由者山林外許遞前望單子入之○敬一觀輝未肅拜致載未署經寅基受由也
정조 21년 · 강
命時囚尹弘心問于前道伯議處
정조 21년 · 목
義禁府啓言時囚尹弘心旣有令本道嚴覈狀聞之命請待査啓稟處敎以囚供與臺疏不但相左前伯旣決其訟云此時嶺南民事推捉之弊亦不可不念問于前道伯議處
정조 21년 · 강
命御寶僞造罪人宋徵一令該道道臣嚴訊取脤狀聞
정조 21년 · 목
江原監司徐有防狀啓以爲蔚珍縣令元永麟牒呈內京居人千五千持本縣驛吏納粟嘉善金起鶴三代追榮官敎來告官家云取而見之則起鶴則書以偕老實職單付同知其父以學生贈漢城左尹其祖以學生贈軍資監正矣納粟謂之偕老實職者極涉疑怪且渠之地處乃是驛漢則官敎中書錄明是濫稱況其三代追榮官敎之下來極爲驚悚起鶴招致査問則起鶴所告內追榮官敎未知自京何人居間爲此而渠則實所不知云京來人千五千牢囚縣獄官敎七張及吏曹書吏私通一張竝堅封上送云故官敎及書吏私通同封上送査實回移以爲憑處之意移文該曹矣吏曹關內此不可循例處之分付該縣明覈査實後卽爲文移而罪人査實後勢將筵稟依律處置云翻關該邑千五千金起鶴處爲先嚴問取招牒報矣蔚珍縣令元永麟所報內千五千金起䳽處究問則金起鶴追榮官敎七張則宋佐郞徵一時在於義洞出給千五千使之傳致云金起鶴則初雖以非渠所請有所發明末乃以江陵崔明遠及本縣南錫裕南應奎力勸以宋徵一之謀事無不順成云終至於起䳽之出示戶籍明遠之翻謄袖去云本縣尹東覺因他事往于京中與千五千同行而本縣人尹思邁許通政敎旨一張崔鎭崗許通德郞帖一張東覺又爲受出於徵一齎傳於兩人則今此僞造敎旨出自徵一而若其居間紹介發賣者卽是崔明遠云故平海郡守差定査官與蔚珍縣令眼同究覈矣連接平海郡守崔必濟蔚珍縣令元永麟所報則崔明遠則一泛宋徵一之子載心之言居間周旋而若其僞造敎旨皆出於徵一云觀於諸招徵一之僞造發賣者必不止於今番現捉之數故發關査實於隣近諸邑則江陵三陟蔚珍平海等四邑宋徵一父子之僞造發賣者至於百餘張之多而五十八張則徵一發賣四十九張則載心發賣其中又有北漢管城將成給小帖空名帖而亦係可疑探問總戎廳則管城軍器修補時請得空名帖在於癸丑春而此則書以乾降五十九年則年條旣相左雖以小帖言之管城將初無成給之例而印篆大相不同其所僞造若是綻露徵一旣在京職無以捉問而宋載心捉來嚴究則載心招內渠以貧寒之人生活無路甲辰春以㺚皮木自刻御寶樣自書敎旨及帖文或使人發賣或親自發賣而都是渠之所爲無他同謀之人云觀於供招蓋欲脫其父於罔測之科皆歸於渠之所主張者而金起鶴處所送僞造敎旨及尹思邁崔鎭崗許所送敎旨與帖文及外此四十張僞造空名帖諸囚招辭旣歸徵一則此不可不捉來究覈而當初吏曹關文中旣以自本曹勢將筵稟爲辭故宋徵一筵稟後究覈之意移文吏曹則回移內宋徵一旣是朝官則自本道似無以捉去究覈事當具由狀聞仍請令攸司擧行然後啓下攸司則攸司自當擧行云大抵京外奸細輩或僞造官印或盜踏官印而至若御寶僞造卽是不常有之變怪而況名編朝籍之人犯此窮兇絕悖之罪平設如載心之招前後僞造皆出於載心渠以朝官方帶職名而一任渠子之作此變怪者尙係情痛況此現發旣由徵一各人供招又歸徵一者乎到今其子載心旣以自當爲元犯矣揆以法例父子相證初非可論而若其崔明遠等諸囚供招不啻明白則徵一之置而不問終有乖於獄體謹按大典通編殺獄條有曰在鄕堂上朝官殺人該道觀察使啓聞拷訊云則堂下朝官之直爲訊推自在其中而今此御寶僞造尤係極罪此之殺獄反有重焉若使宋徵一在於本道則固當直爲訊推而當初敎旨之眞僞摘發旣自吏曹況且伊時徵一旣在京中又帶職名則臣營之文移吏曹者事勢不得不然而到今吏曹旣不筵稟或草記則自臣營固當一番狀聞以待處分故玆敢馳啓令攸司稟處○義禁府啓言御寶僞造是何等莫大之變怪而宋徵一以名編朝籍之人狼籍僞造發賣帖文之數至爲五十八張之多觀於査牒窮凶情節彰露無餘道啓所引大典通編殺獄條在鄕堂上朝官殺人觀察使啓聞拷訊實爲傍照之端今此徵一所犯此之殺獄厥罪有浮而今聞下往江陵地云請分付該道道臣嚴訊取脤狀聞後依律處斷允之
정조 21년 · 목
政院啓言備邊司郞廳來言今日賓廳日次而大臣身病不得來會云矣敎以民憂國計近來孰有進而獻替退思彌綸者而目今兩南沿野之穡事尤非一刻放心處月六賓對與逐日籌坐未見一番擧行聞有愼節而然云而如可强勿入頉稟事言于廟堂○右議政李秉模曰元子宮小學進講今至第四卷睿學日就臣不勝歡欣矣予曰繼講册子將議定而師傅及右諭善俱在外當從速收議矣予又曰次對久未爲之而目今兩南民憂豈可一刻弛心乎今日次對使之爲之者此也秉模曰臣於日前登筵固已悉暴衷懇而以情以病萬無供職之望矣今日伏承傳敎下者身旣備位則有不敢偃然在家冒沒入來而下情悶縮不知所達矣第伏念嶺湖之沿野民憂誠如聖敎矣且臣之每所憂慮者濟州爲第一而伏見該牧使狀啓則七月之雨大有蘇枯之效云其次則嶺南之東沿亦免大歉年分狀雖未及到來大體則亦不至於移粟之境云此兩處皆免大無誠不勝萬幸矣雖以嶺南稱爲歉歲而廟堂不可徑先搖動矣且道臣之秋巡似得其詳而馹路行過之時數斗落種之地或有陳荒處則見若一望蘆葦之場到處民人十百爲群遮路迎訴此所以歉歲之稱過於其實矣蓋以農形狀領略則尤甚面里姑未知如何而稍實邑則可謂平年矣大抵前年旣是均八路大有推以貨殖貴賤之徵竊以今年爲慮矣諸路之得免大歉誠爲大幸矣至於西北則年來屢豐此後數年之間若或有旱澇之爲災則不可不預爲之備趁今穀賤之時諸邑舊還各別準捧以充年來減縮之數則可弛日後之憂矣予曰幸行沿路邑當年耗條除減之後畿伯以營耗支放之不足有給代之請矣營耗之給代揆以國體不但不可而已況營穀不敢關由於廟堂則獨於給代豈可許施乎日前道狀與回啓之不爲嚴飭甚如何矣秉模曰聖敎誠允當矣戶曹判書金華鎭曰營耗給代之名誠非古例不可煩請矣予曰總廳穀乙卯加俵還穀事陽川等邑特以邑倅之登筵幸得除減而其餘數邑不以輦路邑倅不出擧條此等事蓋見牛未見羊不害爲仁術耶秉模曰事勢然矣予曰大抵總廳還穀甲寅年定式之後以二萬石分給各邑而乙卯春以民食之艱乏該廳從民願加分其後年年仍爲分俵各邑此是二萬石恒定之外昨今年年事稍勝民反以爲苦今幸民人等以此稱苦特命除之至於仁川則係是定式石數之內則混同除減抑似未及照察而然矣若此則他邑豈無向隅之歎乎秉模曰此草記雖已啓下而姑未行會當改付標以入矣予曰在前直輸山城之穀自近年以來分輸平倉則轉輸之勞比昔不啻半減而今又以添還爲弊云者揆以民習誠爲可駭而旣是輦路施惠故仍以從之矣予曰今年舊還何以分排乎秉模曰諸路年分狀姑未上來當待其齊到爲之而兩南則舊還勢難分排而西北則不可不爲之矣予曰舊還之蕩減與每年分捧無非虛文書而徒爲民弊故右相雖稱鍊達事務而舊還之以最久條請捧者反歸於吏奸之徒滋民惠之未究蓋舊還文券愚民無以詳知況其最久者尤何以知得乎此等事欲爲矯弊而反爲生弊之端矣收捧不但如此雖以蕩減言之亦然今番幸行各邑舊還之特命焚券者欲杜此弊故也秉模曰訓將以病勢之難强呈狀者屢矣予曰重任豈可輕遞乎秉模曰不但病勢且有切迫私情云矣予曰私情何事秉模曰方營先山緬事云矣予曰故將臣金聖應爲訓將時先朝特許其省掃此可爲援例矣有何靳許乎仍帶往來予曰今番戶籍之失火者爲幾卷判尹趙心泰曰未滿二卷矣予曰京兆事萬萬駭然矣獻民數於王王拜受之云爾則戶籍事體至重且大況其設廳無異都監則出於府門之外以致失火之境者是豈成說乎秉模曰誠不勝驚駭矣有司堂上李書九曰日前以面里分等及抄戶事私爲往復於兩南道臣則皆以爲抄戶雖似精詳而大體則分等爲便好云矣予曰大臣以爲何如秉模曰臣則初以抄戶爲簡便要約矣其後詳聞事情則抄戶之法亦不無虛實相蒙之患民或有向隅之歎反不如分等之不失大體矣予曰諸堂各陳所見華鎭曰臣於待罪畿營時嘗爲分等之法此誠有虛實相蒙之弊蓋各民田土不必皆在於所居之地或身在尤甚面里而土地則在於稍實者有之或身在稍實面里而土地則在於尤甚者有之以致奸僞先出彼此相混之境似不如抄戶之爲精詳矣予曰田賦分等其來久矣蓋自禹貢時已有九等之法古則我國考績之法有九等而田政亦有九等之式至於年分之法敬差官勿送非古例而其外分等在前有許多層節尤甚之外又有尤尤甚等名色卿等亦見之否大抵分等之法易致災實之相蒙諸備堂以爲何如禮曹判書李時秀曰無論分等與抄戶都在守令之能否若得其人而爲分等之法則抄戶亦在其中矣予曰禮判之言好矣誠在守令之善不善如何耳行護軍徐龍輔曰臣於待罪畿營時嘗爲抄戶則有勝於分等者蓋分等之法不無奸弊若稍實面里則只以實戶入之而其不實之戶則不入於其中以此言之則似不如抄戶之法矣書九曰抄戶之論亦非不好而大抵抄戶之時權在吏鄕存拔去就惟其所欲如是之際恐不無奸弊矣承旨李益運曰臣在嶺邑時嘗爲抄戶則果有實效矣予謂書九曰凡事欲詳細則反致相反雖不抄戶實惠下究則竝與面里分等而不爲只邑分等民可免於白徵惟在營邑之臣奉公之如何耳以此使兩南伯知之可也華鎭曰兩南年事以大體言之則不必如是憂慮矣秉模曰戶判所奏誠然矣
정조 21년 · 강
命忠淸兵使金爔改差
정조 21년 · 목
右議政李秉模啓言忠淸兵使金爔除拜已久而以其老母之病尙未辭朝情理旣如此則有難促令赴任請改差從之敎以令該曹口傳差出待下批明日辭朝
정조 21년 · 강
命以關西稅小米三萬石劃付賑廳價錢自賑廳移送度支穀物仍留該道
정조 21년 · 목
戶曹判書金華鎭啓言本曹歲鑄本錢十萬兩因經費不足逐年取用今旣無餘而目下需用之錢亦甚苟簡在前如此之時關西稅小米請得補用已多其例限三萬石劃付賑廳作爲句管而穀物仍留該道取耗取用價錢自京廳移送本曹則穀簿可無減損之慮本錢亦有還充之道而事係穀簿請下詢大臣處之予問大臣之意右議政李秉模曰無論戶曹穀賑廳穀其爲公穀一也以錢換穀別無損益而關西穀簿近甚不敷故相金熤以小米區劃一切勿施事有所筵白重臣李命植以曾經道臣亦以此屢以爲言矣今於相換之後賑廳如或請得取用則與戶曹之直爲發賣別無異同此則另加嚴飭宜矣從之
정조 21년 · 강
飭各道訓局砲保歲前畢納
정조 21년 · 목
訓鍊大將李敬懋啓言本局各道砲保所納俱係一營將校軍兵衣資奉足之需而近來外邑多不致意或拖至翌年二三月而不納者有之極爲駭然今年則歲前畢納過限守令草記論勘之意請出擧條申飭行會從之
정조 21년 · 목
右議政李秉模啓言訓鍊大將李敬懋旣蒙給由之特恩而意在辭任語近屑越請推考從之
정조 21년 · 강
命前右尹李義駿削職傅旨付標
정조 21년 · 목
承旨洪仁浩啓言昨日京兆堂上削職現告中前右尹李義駿亦入其中矣李義駿除拜本職後間或赴衙而以册子校正之役旣在除本仕之中則混入現告事甚未安請不察之當該郞廳推考原傳旨付標以入從之
정조 21년 · 강
持平朴載德陳疏辭職仍論加平郡守鄭殷祥前光陽縣監韓師鎭不法諸條賜批
정조 21년 · 목
疏略曰加平郡守鄭殷祥自在湖邑已乏廉聲及到本郡專事剝割前冬嬖吏逋租三百餘石分徵村間闔境搔擾在京覘知刑具之摘奸而罔夜密通斷枷易笞無弊挨過遠近傳笑莫不駭歎且乘轎法禁至嚴而恣意甘犯道路嗤點邑中居前光陽縣監韓師鎭者新自南邑瓜歸而乘其歉歲以米斗錢貫買來男女五十餘名作爲僮僕聞之者莫不駭愕其在本官之道宜使勸還本土而不此之爲看作例事爭價買賣亦作已物聽聞所及無不嗤罵臣謂加平郡守鄭殷祥亟施徒配之典其所作僮僕者令本道査實後一竝放還本土以慰南民而韓師鎭亦不可尋常處之亟令攸司嚴加重繩斷不可已也批以鄭殷祥事風聞雖難盡信諸條所論皆可一按可覈爲先拿處令道臣詳査實狀狀聞俾無癏曠之弊韓師鎭事誠有是也則其罪豈止於重繩而已乎常時之壓良其律至嚴忍以歉歲民口勒買作僕之數至於半百名云者必有委折而然與殷祥共犯與否令廟堂嚴飭兩道道臣別定査官除尋常親執嚴覈狀聞仍卽刷還或下送之意亦爲嚴飭師鎭令該府嚴問捧口招以聞爾其勿辭察職
정조 21년 · 강
遞承旨朴載淳以睦萬中代之前望也
정조 21년 · 강
以李文爀爲忠淸兵使口傳也
정조 21년 · 강
竄趙宗鉉金文淳于抱川縣
정조 21년 · 목
義禁府啓言漢城判尹趙宗鉉前判尹金文淳施以畿郡徒竄之典事命下矣請趙宗鉉金文淳抱川縣徒竄而發遣府都事押送于配所允之
정조 21년 · 강
以鄭時養爲比安縣監口傳也
정조 21년 · 목
義禁府啓言漢城前判官柳肅之以比安縣監時在任所云請發遣府羅將拿來允之敎以此是嶺南守令不可曠官以待照律而且非尤甚之處則分揀非可論令該曹作窠口傳差代待下批當日辭朝
정조 21년 · 강
召見印所仕進諸臣于便殿
정조 21년 · 강
漢城府以失火籍單更不捧單及嚴籍法存古規諸條論奏
정조 21년 · 목
該府啓言臣等齊會本府更不捧單一款爛加商確則成籍之法例自當年春夏先捧單子謄書帳册之後原單子不過爲本府休紙而待翌年春更捧葉張戶口始許踏印以給今此失火兩部籍單旣不得更捧則明春當捧之葉張戶口先期收捧依例移謄後待春成貼以給則無更捧單擾民之弊而有考葉張完籍之道以公以私實爲兩便至若申明舊典之方戶口成籍關係不輕諸堂會同設廳於府內色郞主管部官監董古例卽然而近年以來不能恪守法意以致擅出府外單子被燒之境誠萬萬悚然各部單子臣等躬自照檢面飭郞僚進來部官從今以後雖一張籍單毋敢復出府門之外監董官逐日仕進董飭傳謄刻期畢役俾無如前延拖之弊至於年例獻民數趁歲末自當依前擧行而式年則視諸道遠近已有定限必於限內上送之意別關申飭待其齊到後藏籍之時獻民數更爲修正草記以嚴籍法以存古規
정조 21년 · 강
命戶籍廳書吏趙仁祿等照律姑放被燒籍單書納後決勘
정조 21년 · 목
刑曹啓言漢城府戶籍廳中部所掌書吏趙仁祿西部所掌書吏許錞所供以爲帳籍書役極其浩多雇人倩寫而所坐處所亦甚狹窄不能盡接於府內果爲潛自出外使之書役而出置閭舍雇人倩寫實未知創於何時蓋聞謬例自前如此故渠等敢循謬例竟至有千餘張戶單燒火之境渠等罪狀萬死無惜云矣莫重戶單肆然出置於閭舍至於燒燼之境者罪固罔赦而出外倩寫雖曰謬例創始必有其時則漫漶爲說終不直陳者尤萬萬痛惡請嚴刑得情敎以爲先以杖配照律姑放使渠等定日書納後卽爲決勘草記
정조 21년 · 강
放三和府充軍罪人李基承
정조 21년 · 목
刑曹啓言卽接禮曹移文則三和府水軍充定罪人李基承今式年東堂文科初試一所入格矣李基承依法典放送之意請分付該道道臣允之
정조 21년 · 강
刑曹以禁府羅將金季命等供招啓
정조 21년 · 목
該曹啓言羅將金季命朴東斌全興哲田聖春刑問各一次訊杖三十度所供以爲金季命則以使喚羅將等待望門矣一都事分付曰前仕羅將崔義鐵犯夜被捉於巡廳云吾欲詳知本事俄送數三府隸巡廳書員終未招來汝卽往招來云故渠往巡廳尋見書員率來之際朴東斌謂渠曰吾輩旣被捉於巡廳則其所屬不可循例率去必爲壓腦驅迫以往云渠果爲一二次毆踢朴東斌則渠亦因一都事分付往于巡廳金季命招去書員故果以壓腦驅去之意先爲倡說而渠則別無犯手之事全興哲則渠聞崔義鐵犯夜被捉來告本府則一都事使渠招來書員而往未逢着卽爲空還矣金季命招來書員之時渠但威喝詬辱而初無犯手毆打之事田聖春則渠以再次招去書員之羅將未逢而來坐望門矣及其招來書員之時不無齊憤之心雖爲辱說而毆打則實無所犯至於作黨同參之人渠等四人外別無他人一都事以招來書員事分付之時諸都事無不參聞云金秀命等更招以爲金季命則初招雖以一二次毆打告達而驅迫以來之時恣意犯手果爲的實朴東斌則敎嗾季命使之壓腦驅迫亦不無拳毆之事全興哲田聖春等則數次辱說一番批頰云矣金季命之首犯毆打朴東斌之造謀共犯全興哲田聖春等之同心毆打情節俱已遲晚則行首羅將別無嚴覈究問之端故姑爲置之朴東斌金季命等則造謀首犯之罪尤爲痛惡請更加嚴刑後竝與全興哲田聖春等依前配所卽爲押送又啓言羅將具福得刑問一次訊杖三十度所供以爲近百名羅將列伏路上次第受棍之時所見極爲嚴畏故不勝惶怯敢生免罪之計果爲暫時隱伏矣現發於呼名考準之際渠之罪狀萬死無惜云矣具福得所犯情節一一直陳請自臣曺考律重勘竝允之
정조 21년 · 강
咸鏡監司李鼎運以北道監試初試榜目馳啓
정조 21년 · 목
初場居首賦三中金履玉詩三中金鳳臣終場居首疑三下朴尙卨義三下魏文喆
정조 21년 · 강
統制使尹得逵以東萊境漂到異國船問情譯學起送馳啓
정조 21년 · 목
得逵狀啓以爲本月初一日辰時到付去八月二十七日辰時成貼釜山僉使朴宗和馳報內龜峰峰軍進告內朝倭未辨船一隻當日卯時自洋中出來似向龍塘浦云故豆毛浦萬戶朴震晃定送哨探而馳往問情之意別差朴致儉處傳令申飭云追到付同日午時成貼該僉使馳報內卽刻豆毛浦萬戶朴震晃馳報內當日巳時馳到龍塘浦則該船果爲來泊云追到付二十八日辰時成貼東萊府使鄭尙愚馳報內本府境龍塘前洋漂泊異國船旣非倭船則不可使哨探將守護府使馳往龍塘浦口觀其鼻高眼碧近似西洋國人而且見渠輩所持物貨之出示者卽石鏡琉璃甁千里鏡無孔銀錢而俱是西洋物貨倭譯中嫺於漢淸等語者使之言語筆談則俱不曉解渠輩所言亦一未悟解其中浪加沙其四字卽倭語中長崎島也似是以商賈船自長崎島因風轉漂之致而對我國人以手指對馬島近處以口吹噓似是待風之意漢語渠未認聽問情譯官不必擧論而其在重邊情之道不容少忽營門譯學罔夜起送云故臣營漢學趙重澤騎撥馳送左水營虞候金錫彬問情官差定東萊府使鄭尙愚眼同反覆詳詰期於採實馳報之意該水使李得駿處措辭關飭
정조 21년 · 강
召見諸承旨及下直閫帥守令于誠正閣忠淸兵使李文爀比安縣監鄭時養
정조 21년 · 강
命以明日及十五日齋宿摛文院
정조 21년 · 목
敎曰明日摛文院齋宿再明日朝眞殿行禮十五日眞殿展拜後簾帳修改仍爲齋宿於摛文院十六日咸興永興本宮衣幣香燭親傳該房知悉
정조 21년 · 강
遞承旨李相璜睦萬中以李晚秀蔡弘遠代之竝前望也
정조 21년 · 목
相璜印所仕進相妨萬中年限已過也
정조 21년 · 강
工曹判書鄭民始再疏陳病乞遞壯勇使之任賜批許之
정조 21년 · 목
批以辭懇之外營務適相妨所辭許施
정조 21년 · 강
命檢閱金履永拿問承旨金達淳禁推
정조 21년 · 목
敎曰望單姑未啓下則焉敢徑呈肅單乎其罪狀拿問捧納承旨亦爲禁推肅拜勿施
정조 21년 · 목
予曰嶺南年事近有所聞耶濟恭曰沿邑則似未免歉矣予曰戶判則質言其無慮而未知能無大段設賑之擧矣昨筵以抄戶及面里分等事有詢問諸宰之論互有甲乙而予意則抄戶終近細瑣守令若得人則雖邑分等豈無善爲措處之方耶大抵朝家則當先觀大體而已矣濟恭曰聖敎誠然矣
정조 21년 · 강
以金持默爲壯勇大將備薦也趙心泰爲總戎使前望也
정조 21년 · 강
李漢豊爲御營大將
정조 21년 · 목
敎曰前御營大將李漢豊仍任牌招傳授命召
정조 21년 · 강
遞壯勇提調李時秀以前提調鄭民始仍任
정조 21년 · 목
敎曰職非一品筵中雖未辭懇秋後勘簿之際擧行之相妨多在於不兼惠廳壯勇提調李時秀許遞前提調鄭民始仍任
정조 21년 · 강
遞工曹參判李身晦以洪明浩代之前望也
정조 21년 · 강
遞承旨洪仁浩蔡弘遠以李鼎揆尹得孚金祖淳尹光普爲承旨竝前望也尋遞鼎揆光普
정조 21년 · 목
敎曰右承旨左副承旨許遞與未差之代前望單子入之待下批牌招察任○鼎揆等在外也
정조 21년 · 강
遞執義柳畊持平宋知濂
정조 21년 · 목
敎曰兩司中有情勢人許遞政官牌招開政差出待下批牌招使之備員署經
정조 21년 · 강
以李勉兢爲吏曹參議前望也
정조 21년 · 강
遞承旨金祖淳以徐邁修李肇源金勉柱尹光顏爲承旨竝前望也尋遞光顏
정조 21년 · 목
敎曰左副承旨許遞與未差之代前望單子入之待下批牌招推移入直
정조 21년 · 강
有政吏曹參判徐邁修參議李勉兢進
정조 21년 · 목
以趙德潤爲執義洪時溥爲持平
정조 21년 · 강
黃海兵使李儒敬以武科東堂初試榜目馳啓
정조 21년 · 목
居首閑良李達元木箭一矢二百六十七步二矢二百八十步三矢二百七十三步鐵箭一矢一百三十三步二矢一百三十步三矢一百三十七步
정조 21년 · 강
平安監司朴宗甲以淸南文科東堂初試榜目馳啓
정조 21년 · 목
居首策次中幼學趙得相賦次中幼學李檍箋次下幼學金慶一
정조 21년 · 목
具翼善冠袞龍袍乘輿出協陽門詣本院
정조 21년 · 강
眞殿行禮時命大臣儀賓閣臣參班
정조 21년 · 강
遞承旨尹得孚以洪義榮閔台爀爲承旨竝前望也
정조 21년 · 목
敎曰右承旨許遞與未差之代前望單子入之待下批牌招察任
정조 21년 · 강
元子繼講册子命諭善尹得孚書問在外師傅諭善後草記稟定
정조 21년 · 목
得孚啓言元子宮小學將爲畢講繼講册子先爲問議于在外師傅諭善處後始可稟定而謹考當宁進講時前例則講册問議講書院則講官承命問議于師傅諭善侍講院則宮官承命問議講學廳則肅廟朝進講册子問議之例久遠謄錄難以考出而顧今講學廳只有臣一人日次講席連爲進參他無推移之道故敢此仰達敎以卿則諭善也卽春坊之賓客講院之實諭善豈可爲宮官講官之事乎在外師傅諭善處勢將書問待其答與卿意草記
정조 21년 · 목
承旨李肇源啓言再昨日次對戶曹判書金華鎭以關西穀事出擧條而大臣所奏中以錢換穀四字誤書以以穀較穀事甚可駭原擧條付標以入當該注書所當重勘何以爲之乎敎以生疏所致爲先從重推考
정조 21년 · 강
仍任前禮曹參判尹得孚
정조 21년 · 강
判尹趙心泰陳疏辭職賜例批
정조 21년 · 강
命水原留守徐有隣外營把總差下狀啓還下送
정조 21년 · 목
有隣以外營把總曹命集遷轉代前五衛將金鎭恒差下馳啓敎以曹命集營將可謂毛將焉傅差代非所可論狀啓還下送下敎幾日無一言皀白兵判事何其疏忽乎
정조 21년 · 강
命統制使尹得逵狀啓還下送令廟堂關問違越受敎之委折
정조 21년 · 목
得逵狀啓以爲卽到付去八月二十九日戌時成貼釜山僉使朴宗和馳報內東萊境龍塘浦止泊異國船一隻守護將豆毛浦萬戶朴震晃身病添劇以開雲浦萬戶吳興大代差發送云追到付本月初二日未時成貼該僉使馳報內卽到開雲浦萬戶吳興大馳報內異國船一隻當日巳時逢順風掛帆發船故護送至五六島外洋風順帆疾午時過南溟水旨云一時到付同日申時成貼東萊府使鄭尙愚謄報內龍塘浦漂泊異國船一隻處柴水糧饌陸續入給以待統營譯學之馳到矣今初二日巳時東南風小起而水波頗穩渠輩整頓舟楫仍爲發船回向前洋旣未知何國人物與漂到委折則事當詳細問情後發船而言語文字多般審問而一未曉解譯學雖來到萬無問情之路且渠輩對我國人以口作風勢之吹噓以手指東南方位似是風利還歸之意異國漂船之從願許歸卽是邊例故護送至我境五六島前洋同日午時過水宗云慶尙左水使李得駿謄報內辭緣一樣矣今此異國船一隻人物衣樣與他殊異言語文字不能相通臣營漢學起送之意旣已請報則彼雖欲候風速還我當爲據法挽止以待漢學之馳到而今乃徑先許歸所居地名及漂來事實終未能一一探得者誠萬萬駭然異國船漂泊後圖盡其船體憑驗其公文點檢其物種模寫列錄備細馳啓自是定例則漂到委折雖未及探問此等備例之事宜先照檢而諉之難以盡閱泛然說去更不考察由前由後俱極疏忽其在重邊情杜後弊之道不可尋常置之當該釜山僉使朴宗和守護將開雲浦萬戶吳興大等爲先罷黜其罪狀令攸司御處左水使李得駿東萊府使鄭尙愚則異國船之問情前許送本無其例藉使漢學亦不能通語問答事當申飭守護具由登聞以俟朝家處分而無所審愼循例謄報不飭之失疏率之責在所難免其罪狀亦令廟堂稟處敎以名以邊帥不諳邊上格例有此違例之狀聞邊政雖嚴受敎至重則特敎措辭明有年前定式而爲統帥者萬一不知有受敎則其罪何居知而故犯又其罪尤如何何以無難違越之委折令廟堂關問草記此狀啓還下送
정조 21년 · 강
命時囚鄭殷祥待査啓議處洪樂莘定配
정조 21년 · 목
義禁府啓言加平郡守鄭殷祥原情以爲臺疏所謂嬖吏逋欠三百餘石分徵村閭事則所謂嬖吏卽新延吏房而自前官時兼爲內倉色矣渠於昨春赴任後反閱倉儲則該吏逋穀爲三百餘石故爲先嚴刑囚禁依數徵捧而初無一包穀分徵村民之事追聞該吏持歇價求乞民間故該吏先汰吏房之任加刑嚴繩又以與者受者同罪之意嚴飭民間而不能預飭嚴防之罪在所難免刑具摘奸時斷枷易笞事則其時適因公上京及其還官之路爲捧還上轉往外倉其間摘奸宣傳官已爲過去雖欲覘知其勢末由所謂乘轎事則昨秋楊根地壯勇營月課時及今春縣倉分糶時身病猝劇勢難跨馬乘女轎馱牛往來事雖出於不得已而冒禁濫乘之罪至今惶悚韓師鎭處買婢事則昨冬師鎭斥賣童婢云故一口果準價買得矣追後聞之厥婢乃是師鎭南邑遞歸時買來者事涉不正郞爲還退至於師鎭買來奴婢則無論多少渠初不干涉且非本邑之事勸還與否非所可論而渠遭臺彈莫非居官不能謹愼之罪云泛稱遲晩請刑推得情敎以諸條旣不發明待査啓上來除刑推議處又啓言漢城判官洪樂莘原情以爲莫重帳籍固當各別察飭而今此兩部所捧單子情寫閭舍至有被燒之境而不能覺察不職之罪實無所逃云泛稱遲晩請刑推得情敎以各別嚴勘放送又啓言時囚罪人洪樂莘杖八十收贖告身盡行追奪橫城縣徒二年定配發遣府羅將押送配所允之敎以如有功議各減一等又啓言洪樂莘功議各減一等杖六十收贖告身盡行追奪徒一年定配
정조 21년 · 강
考下十邑儒生應製試券施賞有差
정조 21년 · 목
先是章陵幸行時駕過十邑儒生命待題下應製以自古新豐猶舊豐爲華城賦題置酒洛南軒宴群老六十一歲以上爲詩題遲遲臺爲銘題萬折毋忘立馬峯爲廣州賦題駕過南漢命詞臣大書已亥駐蹕於東門巖石之上爲詩題枕戈亭爲銘題民富政平斯可矣誰能更續武城絃爲富平賦題題石湖佳亭別業圖爲詩題桂陽山爲頌題何處訪隆中爲南陽賦題龍栢山祠諸葛武侯爲詩題躬耕南陽爲贊題儻非中有隱淪才爲仁川賦題陞紫燕島以備西海關防爲詩題凌虛臺爲銘題生居最說安山好況復穰穰大有年爲安山賦題奉使南京取錢塘紅種之號曰蓮城爲詩題平近樓爲銘題港連楊子仍漕舶波湧金輪更水樓爲金浦賦題移金陵郡爲詩題掘浦爲論題爲看四野黃雲色一舍陽川小駐兵爲陽川賦題仙遊峯題砥柱爲詩題孔巖爲銘題山川氣自好民物運方昌爲始興賦題夜抵始興縣見大星降人家往視之爲詩題觀感亭爲銘題南充父老慣相迎爲果川賦題登冠岳山頂上北望名其臺曰念主爲詩題龍驤鳳翥亭爲銘題令十邑守令齎往試取至是各邑倅收券上來親考以下○華城賦三下一幼學兪鉉復許赴監試會試草三下幼學趙裕存等五人各大本奎章全韻一件次上幼學尹佑東等十人各小本奎章全韻一件詩三上幼學鄭世豊許赴監試會試草三下幼學沈亮采等十一人各大本奎章全韻一件次上幼學任禹常等五人各小本奎章全韻一件銘草三下幼學李魯新許赴監試會試次上幼學李運元等三人各小本奎章全韵一件廣州賦三下一幼學姜志永許赴監試會試三下進士金玘等二人各大本奎章全韵一件次上韓世喆等十七人各小本奎章全韵一件詩三下幼學李弘默許赴監試會試南若中大本奎章全韵一件草次上幼學李曾淵等七人各小本奎章全韵一件銘次上幼學李惠默五倫行實一件富平賦二下生員卞赫祚直赴會試三上幼學柳宗永五倫行實一件三中幼學卞奎祚等二人各陸奏約選一件草三下幼學韓養謙等二人各大本奎章全韵一件次上幼學申大濟等十人各小本奎章全韵一件詩二下一幼學柳之翃許赴監試會試二下幼學梁廷賢史記英選一件三上幼學柳之翊等二人各五倫行實一件三中幼學韓柱臣等二人各陸奏約選一件草三下幼學梁性訥等三人各大本奎章全韵一件次上幼學李需慤等六人各小本奎章全韵頁一件頌二下進士梁性默直赴會試草三下幼學柳之翯等二人各大本奎章全韵一件次上幼學柳之習等四人各小本奎章全韵一件南陽賦三下一幼學鄭獻猷許赴監試會試三下幼學李聖元等四人各大本奎章全韵一件次上幼學柳宗澥等七人各小本奎章全韵一件詩三下幼學吳成章許赴監試會試草三下幼學李思玄等二人各大本奎章全韵一件次上幼學李廷直等八人各小本奎章全韵一件贊草三下幼學崔義敎許赴監試會試次上幼學蔡弘仁小本奎章全韵一件仁川賦三下幼學朴師簡許赴監試會試草三下幼學李升說大本奎章全韵一件次上幼學河尙貞等九人各小本奎章全韵一件詩三下幼學嚴思祖許赴監試會試草次上幼學劉在淳等四人各小本奎章全韵一件銘三下幼學李喆煥許赴監試會試草次上幼學宋徽載等三人各小本奎章全韵一件安山賦三上一幼學金▣許赴監試會試三上幼學李載命等二人各五倫行實一件三中幼學崔命龜陸奏約選一件三下幼學李正賢等三人各大本奎章全韵一件草次上幼學尹稴等八人各小本奎章全韵一件詩三下一幼學權中述許赴監試會試三下幼學崔孟晉等三人各大本奎章全韵一件次上幼學柳重祿等四人各小本奎章全韵一件銘草三下進士崔鴻晉直赴會試草次上進士趙正逵小本奎章全韵一件金浦賦三中幼學朴弼愼許赴監試會試三下幼學梁重顯等二人各大本奎章全韵一件次上幼學沈耆賢等七人各小本奎章全韵一件詩三中一幼學黃應奎許赴監試會試三中幼學申必顯等二人各陸奏約選一件三下幼學李明垕等四人各大本奎章全韵一件草次上幼學鄭鐸等三人各小本奎章全韵一件論三中進士沈玉賢直赴會試三下幼學李永豊等二人各大本奎章全韵一件草次上幼學洪建猷等二人各小本奎章全韵一件陽川賦二下一幼學金達河許赴監試會試二下幼學鄭彥熙史記英選一件三中幼學李永升等四人各陸奏約選一件三下幼學李淞大本奎章全韵一件次上幼學嚴錫三等八人各小本奎章全韵一件詩三中一幼學元正魯許赴監試會試三中幼學嚴▣陸奏約選一件三下幼學李永復大本奎章全韵一件次上幼學李東彬等二人各小本奎章全韵一件銘三下一幼學權奭許赴監試會試三下幼學趙顯國等二人各大本奎章全韵一件次上幼學李鼎彬等二人各小本奎章全韵一件始興賦三上一生員李修演直赴會試三上幼學姜壽一五倫行實一件三中幼學崔興和陸奏約選一件三下幼學金鼎進等三人各大本奎章全韵一件次上進士嚴喆等八人各小本奎章全韵一件詩三下一幼學李彥承許赴監試會試三下幼學李志學大本奎章全韵一件次上幼學李載璿等六人各小本奎章全韵一件銘三下一前察訪李長演待窠復職三下幼學李時佐大本奎章全韵一件次上幼學李源玄小本奎章全韵一件果川賦三中一幼學尹大翼許赴監試會試三中二幼學金秀文陸奏約選一件三下幼學高鎭恒等十三人各大本奎章全韵一件次上幼學鄭仁養等二十五人各小本奎章全韵一件詩三上幼學李象德許赴監試會試三中幼學吳聖栗陸奏約選一件三下幼學鄭弘綏等二人各大本奎章全韻一件次上幼學李仁尙等二人各小本奎章全韻一件銘草三下一幼學洪奭祚許赴監試會試草三下幼學尹得吉大本奎章全韻一件草次上幼學李始亨等二人各小本奎章全韻一件○華城收券二百八十五張賦草三下六人次上十人詩三上一人草三下十一人次上正人銘草三下一人次上三人總入格三十七人廣州收券二百七十七張賦三下三人次上十七人詩三下二人次上七人銘次上一人總入格三十人富平收券七十三張賦二下一人三上一人三中二人草三下二人次上十人詩二下二人三上二人三中二人草三下三人次上六人頌二下一人三下二人次上四人總入格三十八人南陽收券一百二十張賦三下五人次上七人詩三下三人次上八人贊草三下一人次上一人總入格二十五人仁川收券五十三張賦三下二人次上九人詩三下一人次上四人銘三下一人草次上三人總入格二十人安山收券七十四張賦三上三人三中一人三下三人次上八人詩三下四人次上四人銘草三下一人次上一人總入格二十五人金浦收券九十三張賦三中一人三下二人次上七人詩三中三人三下四人次上三人論三中一人三下二人次上二人總入格二十五人陽川收券六十七張賦二下二人三中四人三下一人次上八人詩三中二人三下一人次上二人銘三下三人次上二人總入格二十五人始興收券五十八張賦三上二人三中一人三下三人次上八人詩三下二人次上六人銘三下二人次上一人總入格二十五人果川收券一百三十六張賦三中二人三下十三人次上二十五人詩三上一人三中一人三下二人次上二人銘草三下二人次上二人總入格五十人○敎曰今番行幸時輦過邑儒生應製居首者給分其中前察訪李長演前銜六品云令該曹復職調用事分付
정조 21년 · 강
忠淸道京試官鄭晚錫以左右道文科東堂榜目馳啓
정조 21년 · 목
左道居首策次中幼學李在榮箋次下幼學兪昇柱賦次下幼學具晉行論次下幼學鄭弼麟右道居首策次下幼學任喆常賦次下幼學金洛龍
정조 21년 · 목
具翼善冠袞龍袍乘輿至萬寧門降輿入正肅門行禮出萬寧門乘輿入泰秋門還內
정조 21년 · 강
命再明日眞殿簾帳修改時戶工判及戶曹郞廳一員待令
정조 21년 · 강
命各道誕日陳賀箋文上送狀啓以賀箋上送改措語事回諭
정조 21년 · 목
因咸鏡監司李鼎運九月二十二日誕日陳賀箋文上送狀啓敎以誕賀御極以後未嘗爲之則諸道賀箋以陳賀箋文上送爲語雖曰謬例當有釐正者此狀啓還下送此後以誕日賀箋上送事措語狀啓改修正上送事回諭
정조 21년 · 강
慶尙監司李亨元以御定册子繕寫營吏等施賞馳啓
정조 21년 · 목
金東珞權啓萬權日彬權命祥權啓晃各米二石綿布三疋賞給
정조 21년 · 강
平安兵使任嵂以武科東堂初試入格人馳啓命南所居首車正民親執試取狀聞
정조 21년 · 목
南所居首別武士車正民木箭一矢二矢俱二百六十步三矢二百五十五步鐵箭一矢一百九十二步二矢一百八十二步三矢一百九十四步北所居首閑良張志建木箭一矢二矢俱二百九十一步三矢三百十二步鐵箭一矢九十三步二矢九十一步騎芻二中敎以車正民之近二百步鐵箭可謂罕聞自是實才乎抑一時得意乎卿親執試取後狀聞事回諭
정조 21년 · 강
命掖隸金道郁嚴囚
정조 21년 · 목
司謁趙順得手本以爲別監金道郁累朔不入番莫重擧動與問安全不進參渠之座上別監欲爲捉致入番則其捉去別監無數亂打凌辱叵測如此無嚴悖惡之類不可置之於掖庭之側請道郁爲先除下後其罪狀令攸司從重科治敎以有關掖庭風俗刑推定配次爲先嚴囚
정조 21년 · 강
製述文臣更試優等人施賞有差
정조 21년 · 목
先是文臣製述日出箋銘兩題試取而文臣李章厚等五人以銘應試命勿施章厚等使之省記于闕內公廨更以他題限十日連爲製進九月初一日表賦居首權知承文院副正字李章厚初二日表居首監察李卿尹策居首權知承文院副正字金邁淳初三日表居首權知承文院副正字李章厚賦居首監察李卿尹初四日表居首權知承文院副正字李章厚策居首權知承文院副正字金邁淳初五日表居首權知承文院副正字李章厚賦居首權知承文院副正字李弘謙初六日表居首權知承文院副正字李章厚策居首監察李卿尹初七日表居首權知承文院副正字李章厚賦居首監察李卿尹初八日表策居首權知承文院副正字李章厚初九日表賦居首權知承文院副正字李章厚初十日表策居首權知承文院副正字李章厚同日都計畵李章厚表二十八分賦十二分策三分史記英選一件李卿尹表賦各十分策二分鄕禮合編一件李弘謙表四分賦六分金邁淳表四分賦二分策一分半李泳夏表二分賦策各一分各陸奏約選一件
정조 21년 · 강
命承旨金達淳拿勘注書呂東植推考
정조 21년 · 목
敎曰次對筵話之關係民事處尤宜審愼而不但爽實亦有相左於後考者未免改下豈有如許事體乎生疏之注書何足責其日當該入侍承旨拿問重勘注書爲先推考
정조 21년 · 강
命時囚金履永分揀放送
정조 21년 · 목
因履永囚單敎以與捧入之承宣差間分揀放送
정조 21년 · 강
校理朴吉源副校理洪樂游聯疏引咎賜批
정조 21년 · 목
聯疏略曰經筵取稟何等重大而停與不停夜深不下則喉院所當微稟而拖至經宵者此固承宣之失而雖以臣等言之方在直次未卽探察旣不能據例論責又不能引義自處此莫非臣等愚述之致而今於提敎之下益覺所失之非細玆敢陳章徑出伏乞亟遞臣等見帶之職敎曰特以愛禮之意責之溺職之失而徑出之疏豈但諉罪承宣乎遞差
정조 21년 · 강
承旨洪義榮陳疏引咎踏啓字
정조 21년 · 목
疏略曰經筵取稟事體莫重而經宿未下不卽提稟臣在該房罪著溺職譴罰是俟卽者入直玉堂因此聯疏見斥以拖至經宵自引以不能論責至有相率徑出之擧臣於是益不勝滿心惶愧玆敢陳章徑出伏乞亟勘臣昏謬之失
정조 21년 · 강
以申鳳朝爲承旨前望也
정조 21년 · 강
遞副應敎韓光植校理安策副校理鄭東榦修撰李升運副修撰洪秀晩
정조 21년 · 강
戶曹以於義本宮彰義宮慶熙宮奉審有頉處修改啓
정조 21년 · 목
戶曹啓言臣華鎭與正郞尹光心工曹堂郞依定式進詣於義本宮奉審則朝陽樓正堂雨漏一處東行閣處處雨漏樂善齋西簷雨漏一處北行閣雨漏一處啓慶軒雨漏三處薍簾十浮破傷西墻挾門二隻杖夫折傷分付各該司使之卽速修改而亦令本曹郞廳監董擧行矣又啓言臣華鎭與正郞尹光心依定式進詣鄕校洞於義宮奉安閣彰義宮奉審則於義宮奉安閣無頉處而彰義宮藏譜閣蘆簾二浮遮陽二浮破傷東挾板門四隻腐傷永慕堂雨漏一處咸一齋處處雨漏易安窩北柱一箇動退日閑齋處處雨漏遮陽二浮板門一隻破傷壹淸軒處處雨漏二酉軒北簷椽木二箇腐傷四美堂雨漏三處六德齋處處雨漏七相樓浮椽處處腐傷八祥檻雨漏一處玖思齋處處雨漏內外墻垣處處頹圮分付各該司使之卽速修改而亦令本曹郞廳監董擧行矣又啓言進詣慶熙宮差備內及內各司依節目眼同看審後有頉處別單書入而修改則請擇日擧行允之○別單集慶堂而翼閣第一間椺腐傷爲善堂北退抹樓耳機腐傷資政門東邊道里雨漏一處正始閤北會簷雨漏一處興泰門北邊簷下雨漏一處啓祥堂東翼閣雨漏一處緝熙堂北邊雨漏一處春和亭北邊蓋板腐傷延康門蓋板腐傷
정조 21년 · 강
命御營從事官李惟秀以禁衛從事官相換
정조 21년 · 목
御營廳以餉色從事官李惟秀身病甚重請改差有是命
정조 21년 · 강
勘處金吾時囚曺允彥
정조 21년 · 목
義禁府啓言前長連縣監曺允彥口招以爲渠待罪長連縣時七月二十一日過水災暴雨終日夜又大霔邑內築垌潰缺民家沈溺而被災五面頹壓之報齊到故渠躬審三面而素患風病猝劇亦未能逐戶看審其餘二面則恐致報營之遲滯未及遍審果循面報而報營至有全頹而見漏半頹而苟充非頹而混入恤典擧行不得從實均霑莫非渠昏謬之致萬死無惜云所當請刑曾經都總都事且有嚴問捧口招之命請上裁敎以目見民戶之飄蕩不爲躬審以致恤典之班駁者究厥所爲不可但以痛駭言此而若此則常時檢田之政孰肯足躡乎施以禁錮三年以懲他守令
정조 21년 · 강
詣璿源殿展拜仍詣摛文院齋宿
정조 21년 · 목
具翼善冠袞龍袍乘輿出協陽門由仁政門至萬安門降輿詣璿源殿行禮訖親審簾帳修改予曰簾帳改懸時毋或喧譁予立南楹畢懸四面簾帳仍飭淨掃庭陛敎戶曹判書金華鎭曰闕內修理之間三年爲之古例則然而今則近數十年不一爲之該曹所儲其或有裕耶華鎭曰以事理推之則似多蓄儲而自然引用處甚廣而該曹之近年支用多賴於此矣由萬寧門詣大酉齋看審兩本宮封香敎直提學李晩秀曰封香之際多寡不適從今量輕重必須均齊好矣仍命入新造分秤又敎曰香室亦準此定式可也
정조 21년 · 강
召見一提學鄭民始于齋所
정조 21년 · 목
民始曰今番幸行沿路邑試射放校卒之應試各異試官但當按而行之而今者富平所報以鄕軍之願射而不願放爲言事甚乖當矣予曰自整理所嚴題下送可也予曰今年兩南災分俵時或言邑分等便或言面里分等便或言抄戶便各有所見甲乙難定卿則以爲如何民始曰無論抄戶分等朝家之給災元非古也奧在肅廟朝時値歉歲施惠不過減大同一二斗而自先朝始有給災之名施惠漸廣便成常例民不以非常之惠知感而況又吏緣爲奸徒耗國用惠不及民乎今則欲罷不能而至於面里分等抄戶則尤非朝家所可這這照管者也至如嶺南大同木以錢參半事言之一匹之布旣難中截半徵之錢亦有後錢民旣兩費吏獲雙利民之所納雖精必退吏所替納擧皆濫劣目今各司所捧木無一堪用者此亦所謂惠不及民徒耗國用者也臣常以爲與其通一道錢木參半無寧分左右道一錢一木輪回年次著爲恒式在民則無兩費於國則無所損矣
정조 21년 · 목
諭善尹得孚入見如儀原任直閣南公轍隨入講說見講學廳日記
정조 21년 · 강
命全羅道京試官金近淳拿處榜目令該道臣改修正上送
정조 21년 · 목
承旨李肇源啓言卽見全羅道京試官金近淳東堂試取啓本則入格人初不開錄只書入門與收券數爻榜目則以御覽册子上送於該曹云者旣違格例而所謂册子卽不過該曹憑考之資初非御覽册子修正之本事未前有請當該京試官從重推考原啓本還下送使之改修正上送而雖以道伯言之本道自有謄錄可以按例擧行則不爲照管致此錯誤者事甚未安請當該道臣亦爲推考從之敎以榜目之不書姓名姑無論成册事尤駭然當該京試官拿問嚴處京試官必已上來卽令道臣榜目修正上送
정조 21년 · 강
有政吏曹參議李勉兢進
정조 21년 · 목
以沈象奎爲校理高宅謙爲副校理柳相祚爲副修撰朴齊家爲永平縣令丁範祖爲知事
정조 21년 · 강
命龍崗縣令徐有聞待親病少間下送高原郡守張鉉宅稱病委折査實草記舒川郡守李儒燁待城門開下送
정조 21년 · 목
吏曹啓言受由上京及差使員上來守令卽刻下送後草記事命下矣受由上京守令驪州牧使李運昌平山府使李彥敬差使員守令平昌郡守鄭來升俱已催促下送而受由上京守令舒川郡守李儒燁以忠淸水使具明遠翁壻相避巡營今方狀聞不得下去云龍崗縣令徐有聞親病沈重時日之內萬無離捨之望云差使員守令高原郡守張鉉宅身病猝重云有戰船舟師邑守令與水軍節度使相避載在法典自在當遞恐不可强令還任其外兩邑守令則雖未知親病身病之如何而特敎催促之下無意下去者誠甚未安所當重勘而本曹請推外無他罰何以爲之敎以有親病者俟少間使卽下去張鉉宅則焉敢以身病稱托乎卽爲査實草記李儒燁則前此似此相避爲念數遞勿論則渠何敢受由上來於此時該邑乎豊川輕先出代欲爲下敎而未果待城門開下送三南守令中又若有如此之類姑勿狀遞亦勿上送俾除迎送之弊事目本曹卽爲行會此外湖嶺沿郡歉損邑守宰無或給由事一體嚴飭各該道臣
정조 21년 · 강
江原監司徐有防以武科初試入格人馳啓
정조 21년 · 목
居首閑良方連祿木箭一矢二百六十步二矢二百六十五步三矢二百五十四步鐵箭一矢二矢竝一百四十步三矢一百四十四步
정조 21년 · 목
封裹時至予具翼善冠袞龍袍就位時原任閣臣率閣屬官封裹咸興永興兩本宮衣幣香燭祭品訖予親傳衣幣香燭如儀奉于彩輿仍詣院門外祗送命直提學李晩秀京畿監司李在學陪奉至東門外傳于楊州牧使後入來乘輿由協陽門還內
정조 21년 · 강
勘放金吾時囚李羲甲
정조 21년 · 목
義禁府以羲甲囚單啓敎以依同罪他囚例區別功議勘放後草記又啓言同罪鄭履綏等頃因判付竝施不敍之典李羲甲施以不敍之典放送而不敍無功議減等之例矣
정조 21년 · 강
平安道京試官李羲甲以文科東堂初試入格人馳啓
정조 21년 · 목
居首賦三中幼學鄭顯邦表三下幼學康致勳
정조 21년 · 강
慶尙道京試官申絢以左右道文科東堂初試入格人馳啓
정조 21년 · 목
左道居首賦三中幼學金永範策三下幼學張鳳周右道居首賦三下幼學朴慶九表三下幼學宋廷翼策三下幼學李龍運
정조 21년 · 강
江原監司徐有防以文科東堂初試入格人馳啓
정조 21년 · 목
居首賦三中幼學鄭鴻九論三下幼學尹寵圭疑次上幼學權漢敎策次中幼學崔守光
정조 21년 · 강
命講陣居首宣傳官柳曮施賞
정조 21년 · 목
別單自四月至閏六月四朔講陣居首宣傳官柳曮內下弓子一張賜給